recursal/SuperWikiNEXT-32B huggingface dataset:
פירוש נוסף ערך זה עוסק בכדורגלן. אם התכוונתם לראפר שי חדד, ראו שי 360.

**שי חדד** (נולד ב-2 ביולי 1987) הוא כדורגלן ישראלי המשחק בעמדת המגן והקשר בהפועל אדומים אשדוד.

קריירה
------

שי חדד החל את הקריירה שלו במחלקת הילדים של מועדון הכדורגל מכבי מעלה אדומים, בהמשך עבר לביתר ירושלים ב-16 באוגוסט 2004 ערך חדד את הופעת הבכורת שלו בקבוצת הבוגרים במשחק מול הפועל חיפה במסגרת גביע הטוטו. בעונת 2006/2007 היה חדד שותף לזכייתה של קבוצת הנוער של המועדון בדאבל. בעונת 2007/2008 עלה לקבוצת הבוגרים של המועדון. ב-30 במאי 2008 ערך חדד את הופעת הבכורה שלו בליגת העל כשנכנס כמחליף במשחק מול בני סכנין.

בעונת 2008/2009 הושאל חדד להפועל רמת גן מהליגה הלאומית, על מנת לצבור דקות משחק, והיה שותף לעלייתה לליגת העל בתום העונה. חדד המשיך עונה נוספת במועדון ועזר לה להישאר בליגת העל. בתקופתו בהפועל רמת גן ביסס חדד את מעמדו כשחקן הרכב, ובעונת 2010/2011 חזר לבית"ר ירושלים לאחר תום תקופת ההשאלה. באותה עונה כבש חדד את שער הבכורה שלו בליגת העל, בניצחון 1–5 על הפועל רמת גן. בעונת 2012/2013 הוסט חדד לעמדת המגן הימני על ידי המאמן אלי כהן.

לקראת עונת 2014/2015 הובהר לחדד כי הוא אינו בתוכניות של מאמן בית"ר ירושלים הנכנס מנחם קורצקי. בעצת חברו טוטו תמוז הוטס חדד למבחנים בקבוצה הרומנית פטרולול פלוישט, בה שיחק תמוז. חדד הרשים את הצוות המקצועי והוחתם לשנה עם אופציה לשנתיים נוספות. ב-30 באוקטובר 2014 ערך חדד את הופעת הבכורה שלו במדי פטרולול בניצחון קבוצתו 2–3 על ראפיד סוקיאבה במסגרת הגביע הרומני, ובאותו משחק כבש את שער הבכורה שלו במועדון. חדד ערך הופעת ליגה אחת במדי פטרולול אך לא יכול היה להמשיך ולשחק במדי הקבוצה עקב בעיות עם אשרת עבודה, וב-3 בפברואר 2015 חתם עד תום העונה במועדון ספורט אשדוד. ב-14 בפברואר 2015 ערך חדד את הופעת הבכורה שלו בקבוצה, כשעלה כמחליף בהפסד 0–5 למכבי חיפה. בתום העונה ירד עם הקבוצה לליגה הלאומית, לאחר שסיימה במקום האחרון בטבלה.

ב-17 ביוני 2015 חתם בהפועל קטמון ירושלים מהליגה הלאומית.

ב-11 ביולי 2017 חתם חדד בהפועל אשקלון.

ב-31 באוגוסט 2020 חדד חתם בהפועל אדומים אשדוד.

קישורים חיצוניים
----------------

ויקישיתוף מדיה וקבצים בנושא **שי חדד** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר הרשמי של בית"ר ירושלים

הערות שוליים
------------

1. ↑  ניצחון 0–1 עם הרבה הקרבה ונשמה, בית"ר נט, 16 באוגוסט 2004
2. ↑  גיא בן זיו, ‏שותף לטוטו: שי חדד חתם לעונה בפטרולול פלוישטי, באתר ONE‏, 16 באוקטובר 2014
3. ↑  ליאב אחבאן, פרסום ראשון: שי חדד ועופר ורטה חתמו בהפועל אדומים אשדוד, באתר כאן דרום, 31 באוגוסט 2020
**אליזבת "ליז" יעקבסן** (בדנית: Lis Jacobsen) (לבית רובין) הייתה פילולוגית, ארכאולוגית וסופרת דנית. היא חקרה את תולדות השפה הדנית והתמחתה גם ברונות. הייתה לה השפעה מרכזית על מגוון תחומי המחקר העוסקים בשפה הדנית.

יעקבסן נולדה למשפחה יהודית אמידה: אביה היה מרכוס רובין (1854–1923), מנהל הבנק הלאומי של דנמרק, ואמה הייתה קאיה דוידסן (1854–1909).
לאחר שסיימה את לימודיה פנתה ללימודי הוראה ב-1903. באותה השנה גם התחתנה עם ההיסטוריון פטר יעקבסן. בשנת 1904 החלה ללמוד פילולגיה סקנדינבית באוניברסיטת קופנהגן, שם זכתה בשנת 1907 במדליית זהב עבור מאמרה "מתי וכיצד נפרדה השפה הנורדית לענפיה השונים" (Naar og hvorledes har det fællesnordiske Sprog spaltet sig i forskellige Grene). היא השלימה את הלימודים למוסמך ב-1908, ובשנת 1910 הייתה לאישה הראשונה בדנמרק לקבל תואר דוקטור בבלשנות נורדית. הדוקטורט שלה נקרא "מחקרים בהיסטוריה של השפה הדנית מחוק אריק ועד התנ"ך של כריסטיאן השלישי" (Studier til det danske Rigssprogs Historie fra Eriks Lov til Chr. III.s Bibel).

לאחר שהבינה את המגבלות על חקר השפה הדנית בשל היעדר טקסטים ומילונים נאותים, היא ייסדה בשנת 1911, בתמיכתם של כריסטיאן ארסלב וקארל ס' פטרסן, את החברה לשפה וספרות דנית (Det danske sprog- og litteraturselskab או DSL) שבראשה עמדה עד 1931, ולאחר מכן שימשה שם כמנהלנית. דרך החברה פורסמו מחקריה הרבים של יעקובסן.

אחרי מלחמת העולם השנייה, יעקבסן המשיכה לארגן וליזום מפעלים נוספים, כדוגמת "התרבות הנורדית" (Nordisk Kultur) ו"הלקסיקון הנורדי של ימי הביניים" (Kulturhistorisk Leksikon for nordisk Middelalder) שהושלמו ב-1979. במהלך שנות החמישים של המאה ה-20 עבדה על מילון הדנית המודרנית (Nudansk Ordbog) ועל מילון המילים הנרדפות (Synonymordbogen).

פרסומים
-------

* Lis Jacobsen, **Guterlov og Gutersaga**, København 1910 (תרגום)
* 1912 Lis Jacobsen, **Kvinde og Mand**, København: Gyldendal,
* Lis Jacobsen, **Svenskevældets Fald. Studier til Danmarks Oldhistorie i filologisk og runologisk**, Lys; København 1929
* Lis Jacobsen og Erik Moltke, **Danmarks Runeindskrifter**, København 1942
* Lis Jacobsen, **Politikens Blå Ordbøger: Nudansk Ordbog**, Politikens Forlag, København 1953.

קישורים חיצוניים
----------------

ויקישיתוף מדיה וקבצים בנושא **ליז רובין יעקבסן** בוויקישיתוף

הערות שוליים
------------

1. ↑  Díaz-Andreu, Magarita; Sorensen, Marie Louise Stig (2005). **Excavating Women: A History of Women in European Archaeology**. Routledge. pp. 214-234.
2. ↑  "Lis Jacobsen" (in Danish). Den Store Danske: Dansk Biografisk Leksikon
3. 1 2  Díaz-Andreu- Sorensen, **Excavating Women: A History of Women in European Archaeology**, pp. 214-234.
לוגוגרמת צמד המילים "טוקי פונה" במערכת הסיטלן פונה
**סיטלן פונה** (בטוקי פונה: **sitelen pona**) היא מערכת כתב מתוכננת (אנ') הירוגליפית, אשר משומשת ונכתבת אך ורק בשפה טוקי פונה. סיטלן פונה יכולה להיכתב משמאל לימין כמו בכתב לטיני ולמעלה למטה, כמו בכתב מונגולי. מערכת הכתב פותחה על ידי הבלשנית הקנדית סוניה לאנג, עם השראה מהברות הילידים הקנדיים. בסיטלן פונה ישנם כ-120 לוגוגרמות, וכל לוגוגרמה עצמאית משמשת עבור מילה יחידה. במקרה של זוג מילים בעל משמעות יחידה, לדוגמה: jan sona - מדען, חכם, מלומד, את הלוגוגרמות של jan (איש) ו-sona (חוכמה) ניתן לאחד לכדי לוגוגרמה יחידה מוסכמת.

אטימולוגיה
----------

משמעות המילה "סיטלן פונה" בטוקי פונה היא: "כתב טוב". sitelen משמעותה: כתב, תמונה, ציור - כל דבר אשר נועד להעביר מסר. pona משמעותה: טוב, חיוביות, נהדר - כל דבר בעל השפעה חיובית.

שימוש בכתב
----------

רשימת הסמלים
סמלים מורכבים שניתן ליצור באמצעות המערכת "סיטלן פונה". מימין לשמאל: טוקי פונה (שם השפה), דג קטן, מים קרים, הרגשה שלילית (עצב, דיכאון, כעס).
המערכת "סיטלן פונה" פורסמה לראשונה ב-2001, לצד פרסום השפה "טוקי פונה". לכל אחת ממילות השפה "טוקי פונה" ישנה לוגוגרמה המתאימה לה.

טוקי פונה יכולה להיכתב בכל מערכת כתב. עם זאת, בדרך כלל דוברי השפה אשר רוצים לכתוב אותה, משתמשים לרוב באלפבית הלטיני. על מנת שהשפה תהייה ייחודית, מערכת הכתב סיטלן פונה פותחה בדיוק בעבור מטרה זו. הסמל של השפה טוקי פונה עצמה נכתב בסיטלן פונה, עם הלוגוגרמה של "פונה" (pona, שפה) שנכתב בתוך הלוגוגרמה של "טוקי" (toki, "שפה"). חלק מהלוגוגרמות אף דומות לפעולות או למושגים שאותן הן מייצגות. למשל, המילה "לצוד" (אַלַסַה, alasa) מיוצגת על ידי לוגוגרמה של קשת ציד, והמילה "ירח" (מוּן, mun) מיוצגת על ידי לוגוגרמה של הסהר. מצד שני, ישנן לוגוגרמות שצורתן אינה ברורה והן אינן מדמות את הפעולה או המושג שאותן הן מייצגות.

מספר הלוגוגרמות בסיטלן פונה מוגבל. בשל כך, על מנת לכתוב שמות פרטיים במערכת הזו, יש לצייר מעין מלבן ולכתוב בו לוגוגרמות עבור כל תנועה או עיצור בשם הפרטי. כל לוגוגרמה הנכתבת עבור תנועה או עיצור מסוים מייצגת מילה, המתחילה אף היא באותה תנועה או עיצור.

מערכות כתב אחרות
----------------

### סיטלן סיטלן

ב-2012 יצר ג'ונתן גייבל מערכת כתב חדשה לטוקי פונה, בשם "סיטלן סיטלן", אשר המושפעה מכתב המאיה (אנ'). לוגוגרמות הסיטלן סיטלן הן מורכבות ובעלות קווים רבים. הן אינן דומות כלל למשמעויות המילים שאותן הן מיוצגות, כפי שלוגוגרמות הסיטלן פונה דומות למשמעויותיהן של מילים אלה בחלקן.

לוגוגרמות הסיטלן סיטלן נכתבות משמאל לימין, כמו בסיטלן פונה. אך ברגע שנעשה שימוש במילת יחס, כל המילים שלאחר מילות היחס נכתבות במסגרת ייחודית למילת היחס.

### סיטלן אמוסי

ב-2019 יאן סווי כתב מערכת לטוקי פונה המשתמשת באמוג'ים לכתיבת המילים בשפה הנקראת "סיטלן אמוסי" (בטוקי פונה: sitelen Emosi). המערכת נוצרה ככל הנראה כדי לדרבן כתיבה במערכת הסמלים של טוקי פונה באופן תדיר יותר בגלל חוסר שימוש בסמלי טוקי פונה במערכות מחשב, שכן יוניקוד עוד לא הפכו את מערכת הסיטלן פונה לתוויות.

קישורים חיצוניים
----------------

ויקישיתוף מדיה וקבצים בנושא **סיטלן פונה** בוויקישיתוף

הערות שוליים
------------

1. ↑  SenPalosu, glyph origins of sitelen pona?, r/tokipona, ‏2022-03-26
2. ↑  Writing Systems and Sign Language, באתר "lipu pi jan Pije"
3. ↑  Toki Pona Hieroglyphs, באתר "lipu pi jan Pije"
4. ↑  Live Toki Pona Sitelen Sitelen Renderer
5. ↑  Sitelen Emoji - Toki Pona, sites.google.com
איור של *Kopidodon*
**כימולסטיים** (שם מדעי: **Cimolesta**) היא סדרה של יונקים נכחדים שהייתה מאבותיהם של יונקי השליה, אם כי לא בטוח שהייתה כזו בעצמה, והתפתחה כבר בסוף תקופת הקרטיקון עד לתקופת האאוקן. בני הסדרה הקדומה הזו החלו כחיות קטנות בעידן המזוזואיקון ובסיומו - כעגבעידן הקנוזואיקון, התפתחו למגוון סוגים, גדלים, הרגלי אכילה ואורחות חיים, אך רובם הגדול היה בעל גוף קטן עד בינוני, היה פעיל בלילה וניזון מאכילת בעלי חיים קטנים, כמו האופוסומים או המכרסמים של ימינו.

חלק מבני הקבוצה דווקא היו צמחוניים והגיעו לגדלים מרשימים כמו הברילמבדה (Barylambda), שהגיע למשקל 650 ק"ג; הקוריפודון דמוי-ההיפופוטם, שהגיע למשקל 700 ק"ג; וההיפרוריפודון (Hyperoryphodon).

ייתכן שהם היו יונקי שליה קדומים שקשורים לקבוצת האפרותריה האפריקנית. ייתכן גם שהיו קשורים לקבוצת המרידיונגולטיים. עם זאת הם אינם נחשבים ליונקי שליה מודרניים אלא לגרסה מוקדמת שלהם.

מיון
----

* + משפחה Cimolestidae
	+ משפחה Palaeoryctidae
* תת-סדרה Pantodonta
	+ משפחה Wangliidae
	+ משפחה Archaeolambdidae
	+ משפחה Bemalambdidae - בה הבמלמבדה
	+ משפחה Harpyodidae
	+ משפחה Coryphodontidae
	+ משפחה Barylambdidae
	+ משפחה Cyriacotheriidae
	+ משפחה Pantolambdidae
	+ משפחה Pantolambdodontidae
	+ משפחה Pastoralodontidae
	+ משפחה Titanoideidae
* תת-סדרה Pantolesta
	+ משפחה Pantolestidae
	+ משפחה Paroxyclaenidae
	+ משפחה Paroxyclaeninae
	+ משפחה Merialinae
* תת-סדרה Taeniodonta
	+ משפחה Conoryctidae
	+ משפחה Stylinodontidae - בה הסטילינודון
* תת-סדרה Tillodontia
	+ משפחה Esthonychidae
	+ משפחה Yuesthonychidae

ראו גם
------

* בעלי שליה
* כיסאים
* ספרסודונטה
* אאוטריקונודונטים
* דריולסטים

קישורים חיצוניים
----------------

ויקישיתוף מדיה וקבצים בנושא **כימולסטיים** בוויקישיתוף
**מקסימיליאנו ניקולאס מוראלס** (בספרדית: **Maximiliano Nicolás Moralez**; נולד ב-27 בפברואר 1987 בגרנדרו ביאגוריה שבמחוז סנטה פה בארגנטינה) הוא כדורגלן ארגנטינאי המשחק בקבוצת ראסינג קלוב.

קריירה
------

מאקסי, למרות גובהו הנמוך, נחשב לאחד השחקנים הצעירים המבטיחים בארגנטינה והיה שותף לזכייתה של נבחרת הנוער הארגנטינאית בגביע העולם לנוער אשר נערך בקנדה. 
מוראלס כבש בתחרות 4 שערים ובישל 3 נוספים וזכה ב**נעל הארד** (שלישי בטבלת הכובשים) ו**בכדור הכסף** (שני בטבלת המצטיינים אחרי סרחיו אגוארו).

במהלך 2007 עבר מאקסי לפ.ק. מוסקבה תמורת 6 מיליון דולר אך לא התאקלם בקבוצה והושאל בחזרה לראסינג קלוב. במהלך 2009 נרכש על ידי ולס סארספילד, בעונתו הראשונה בקבוצה זכה איתה באליפות. ב-27 ביולי 2011 נרכש על ידי הקבוצה האיטלקית אטאלנטה תמורת 8 מיליון אירו. ב-15 בפברואר 2017 חתם בניו יורק סיטי.

ב-6 במרץ 2011 ערך את הופעת הבכורה שלו בנבחרת ארגנטינה במשחק ידידות מול ונצואלה בניצחון 4-1. ב-25 בדצמבר 2015 לאון הודיעה שמורלאס מצטרף לשורותיה של הקבוצה.

תארים
-----

ולס סארספילד
* אליפות ארגנטינה: 2009, 2011

ארגנטינה
* אליפות העולם עד גיל 20: 2007

קישורים חיצוניים
----------------

ויקישיתוף מדיה וקבצים בנושא **מקסימיליאנו מוראלס** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
הבנת הנקרא דרושה לצורך קריאת ספרים.
ילדה משתמשת בכישורי הבנת הנקרא לקריאת עיתון משנת 1969, בו מסופר על הנחיתה הראשונה של האדם על הירח.
**הבנת הנקרא** היא היכולת להפיק משמעות מקריאה של טקסט כתוב.

זוהי מיומנות אוריינית היכולה לשמש לצורכי תקשורת, למידה, בידור ועוד.

ידע ומיומנויות הנדרשים להבנת הנקרא
----------------------------------

הבנת הנקרא היא תהליך קוגניטיבי הנשען על יכולות רבות כגון:

* קריאה - פענוח טכני של מערכת הכתב למילים שהיא מייצגת בשפה הדבורה.
* אוצר מילים - נדרש לצורך הבנת המשמעות הסמנטית של המילים הכתובות.
* תחביר - הבנת הקשרים בין המילים כפי שהם באים לידי ביטוי במשפטים ובפסקאות.
* ידע כללי - הכרת המונחים בתחום התוכן הרלוונטי והביטוי שלהם בחיי המעשה.
* פרגמטיקה - הבנת המשמעות בהתאם להקשר.
* מיומנויות חשיבה כמו עיבוד מידע, לוגיקה וחשיבה מופשטת - לצורך הסקת מסקנות והבנת הרובד הסמוי של הטקסט.

מנגנונים פיזיולוגיים ועצביים
----------------------------

הבנת הנקרא של כתב ברייל מתבססת על חוש המישוש ולא על חוש הראיה.
עבור טקסט מודפס תהליך הבנת הנקרא מתחיל כאשר מידע כתוב נקלט במערכת הראייה על ידי הרשתית של העין. לאחר מכן הוא מעובד במרכז הראייה הראשוני שנמצא בקליפת הראייה.

כתב ברייל נקלט על ידי חוש המישוש. באופן זה הוא יכול לשמש אנשים בעלי לקות ראייה חמורה או עיוורון.

המשמעות של המילים מפורשת באזור ורניקה, אשר נמצא באונה הרקתית.

קשיים בהבנת הנקרא
-----------------

משום שהבנת הנקרא היא תהליך כה מורכב, קושי בהבנת הנקרא יכול להיגרם מסיבות רבות כגון: לקות ראייה, לקות למידה - דיסלקסיה, לקות שפה, הפרעת קשב, קשיי זיכרון, פגיעה בתפקודים ניהוליים ועוד. כל אחד מהמצבים הללו יכול להופיע לבדו או בשילוב עם גורם נוסף היוצר תחלואה נלווית. לכן כדי להתאים את הטיפול למקור הבעיה האמיתי חשוב מאוד להגיע לאבחנה מדויקת על ידי אנשי המקצוע המתאימים. הורים לילדים המתקשים בהבנת הנקרא יכולים לפנות אל המורה או היועצת של בית הספר.

הטיפול הנפוץ לקשיים בהבנת הנקרא הוא הוראה מתקנת. אם הקשיים נובעים ממקור שפתי מומלץ לפנות לקלינאי תקשורת.

מערכת החינוך
------------

יכולת הבנת הנקרא נחשבת למיומנות למידה בסיסית. 
מערכת החינוך שמה דגש רב על פיתוח יכולת הבנת הנקרא של התלמיד כבר מהכיתות הראשונות של בית ספר יסודי, משום שהיא עתידה לשמש אותו ככלי מרכזי לרכישת השכלה ולהשתלבות בחברה אוריינית. הבנת הנקרא נדרשת לצורך למידה מספרי לימוד, איתור ופירוש מידע במילון, אנציקלופדיה ועוד.

הבנת הנקרא נדרשת לצורך הבנת הוראות כתובות. בכך היא תורמת ליכולת של התלמיד להתמודד עם שיעורי בית באופן עצמאי ומצמצמת את התלות שלו בהורים.

בהתאם לכך הבנת הנקרא נדרשת לצורך קבלת תעודת בגרות והיא אחד המדדים של הבחינה הפסיכומטרית הנדרשת פעמים רבות כתנאי קבלה למוסדות להשכלה גבוהה.

באקדמיה נדרשת יכולת הבנת הנקרא לצורך התעדכנות מקצועית באמצעות קריאת כתב עת מדעי בתחום הדעת הרצוי.

ראו גם
------

* ספר
* הבעה בכתב
* לקות למידה

קישורים חיצוניים
----------------

ויקישיתוף מדיה וקבצים בנושא **הבנת הנקרא** בוויקישיתוף

הערות שוליים
------------

1. ↑  American Psychiatric Association - APA, 2013. **Diagnostic And Statistical Manual Of Mental Disorders**, Fifth Edition (DSM-5).
2. ↑  אלוני דליה, שיעורי בית - אפשר גם אחרת!, אתר פסיכולוגיה עברית, 24 באוקטובר 2004

|  |  |
| --- | --- |
| בקרת זהויות עריכת הנתון בוויקינתונים | 
* GND: 4674421-6
* NDL: 01217768
* NKC: ph1126914

 |
**ריסרלדה** (בספרדית: **Risaralda**) הוא אחד מ-32 המחוזות של קולומביה. המחוז נמצא במרכז קולומביה והוא גובל במחוזות אנטיוקיה בצפון, קלדס במזרח, טולימה בדרום-מזרח, קינדיו וואיה דל קאוקה בדרום וצ'וקו במערב.

המחוז משתרע על שטח של 4,140 קמ"ר. במחוז מתגוררים כמיליון תושבים (הערכה ל-2017). בירת המחוז היא העיר פריירה.

היסטוריה
--------

בתקופה הפרה-קולומביאנית האזור היה מיושב על ידי שבטי ילידים שונים כמו הקימבאיה.

לאחר קבלת העצמאות של רפובליקת קולומביה הגדולה מהאימפריה הספרדית בתחילת המאה ה-19 האזור שויך לפרובינציית פופאיאן שהשתייכה למחלקת קונדינמרקה (שכללה את שטחי קולומביה ופנמה המודרניות). לאחר פיצול הרפובליקה ב-1830 האזור נכלל ברפובליקת גרנדה החדשה. ההתיישבות הלא-ילידית באזור החלה רק באותה תקופה על ידי חקלאים מאזור אנטיוקיה. ב-1857 הרפובליקה הפכה לפדרלית ונוצרה מדינת קאוקה שכללה את כל דרום ומערב המדינה, כמו גם חלקים נרחבים ממזרחה ואשר בירתה הייתה פופאיאן (במחוז קאוקה המודרני). ב-1863 הרפובליקה הפכה לארצות הברית של קולומביה והמדינות המקוריות המשיכו להתקיים. ב-1886 ארצות הברית של קולומביה הפכה לרפובליקת קולומביה הלא-פדרלית והמדינה הפכה למחוז קאוקה.

ב-1905 פוצל מקאוקה מחוז קלדס המקורי (ספ') שכלל את שטחי מחוזו קלדס, ריסרלדה וקינדיו המודרניים. התושבים המקומיים רצו להתפצל מהמחוז, אך לא הצליחו בכך בעשורים הראשונים לקיומו. בסופו של דבר ב-1 ביולי 1966, בתקופת נשיאותו של גיירמו לאון ולנסיה, המחוז פורק ובמקומו נוצרו מחוזות קלדס ריסרלדה וקינדיו.

כלכלה
-----

המחוז הוא אחד המרכיבים של ציר מגדלי הקפה הקולוביאני, מרכז תעשיית הקפה של קולומביה. מלבד הקפה הכלכלה המקומית מסתמכת על ענפים אחרים בחקלאות, כמו גידול בננה, מניהוט, קקאו, תפוח אדמה, תירס וכותנה, גידול מקנה ותעשייה.

חלוקה מנהלית
------------

חלוקת המחוז לפרובינציות.
בדומה לחלק גדול ממחוזות קולומביה, יש למחוז חלוקה מנהלית נוספת מלבד החלוקה לרשויות מקומיות והוא מחולק לשלוש פרובינציות (Provincias) כדלהלן:

| שם | שם בספרדית | מספר רשויות מקומיות |
| --- | --- | --- |
| ורטיינטה אוקסידנטל | Vertiente Occidental | ‏7 |
| ורטיינטה אוריינטל | Vertiente Oriental | ‏5 |
| ורטיינטה דל פסיפיקו | Vertiente del Pacífico | ‏2 |

קישורים חיצוניים
----------------

ויקישיתוף מדיה וקבצים בנושא **ריסרלדה** בוויקישיתוף
* 

* אתר האינטרנט הרשמי של ריסרלדה
* ריסרלדה, באתר אנציקלופדיה בריטניקה (באנגלית)

הערות שוליים
------------

1. ↑  ריסרלדה באתר האגודה הגאוגרפית של קולומביה (בספרדית).
2. ↑  תוצאות מפקד 2005 והערכות אוכלוסין לשנים 2005-2020, המחלקה הלאומית האדמיניסטרטיבית לסטטיסטיקה של קולומביה (DANE) (בספרדית).

| מחוזות קולומביה |
| --- |
| מחוז הבירה | בוגוטה | מפת מחוזות קולומביה |
| מחוזות | אטלאנטיקו • אמסונאס • אנטיוקיה • אראוקה • בויאקה • בוליבר • גואאיניה • גואביארה • ואופס • ואיה דל קאוקה • וילה • ויצ'דה • טולימה • לה גואחירה • מגדלנה • מטה • נורטה דה סנטנדר • נריניו • סוקרה • סן אנדרס ופרובידנסיה • סנטנדר • ססאר • פוטומאיו • צ'וקו • קאוקה • קונדינמרקה • קורדובה • קינדיו • קלדס • קסנרה • קקטה • ריסרלדה |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007550575905171
* BnF: cb12479036r (data)
* GND: 4311577-9
* LCCN: n81090276
* MusicBrainz: c9bc27c3-311f-4bb6-a91c-5826eb41e67b
* VIAF: 155950376
* WorldCat: lccn-n81090276

 |
**סיר א-דיב** הוא כפר סורי נטוש ברמת הגולן. הכפר נמצא על ציר הנפט, כ-6 קילומטרים צפונית לקלע אלון וכ-3 קילומטרים דרום-מזרחית לכפר סאלד. על פי נתוני מפקד האוכלוסין הסורי משנת 1960 התגוררו בכפר 203 תושבים. מספר התושבים לפני מלחמת ששת הימים מוערך ב-265 תושבים. במהלך המלחמה ננטש הכפר ולאחריה הרס צה"ל את מרבית בתי הכפר.

מלחמת ששת הימים
---------------

ב-9 ביוני החלה ישראל במתקפה לכיבוש רמת הגולן. כחלק מהמאמץ העיקרי הוטל על חטיבה 8 לעלות מגבעת האם (גבעה מצפון לכפר סאלד) ולכבוש את מתחם זעורה. גדוד השריון 129 בפיקוד סא"ל אריה בירו שכלל 25 טנקי סופר-שרמן הוביל את הטור החטיבתי.

בשעה 11:30 חצה הגדוד את הגבול וכבש את מוצבי גור אל-עסכר ונעמוש. עקב טעות בניווט המשיך הכוח דרומה יותר מהדרוש וכשפנה מזרחה הגיע אל סיר א-דיב. בכפר התמקם כוח צבאי סורי שכלל מספר טנקים. בקרב שהתחולל בסיר א-דיב נפגע מפקד הגדוד, סא"ל אריה בירו והגדוד ספג פגיעות קשות ממוצב קלע ששכן במעלה הדרך. המוצב הסורי בסיר א-דיב נכבש לבסוף והגדוד המשיך בדרכו מהכפר מזרחה לקלע תחת פיקודו של נתי גולן. בדרך העולה לקלע נתקלו הטנקים במחסום קוביות נ"ט וספגו אבדות נוספות. עד סוף היום ספג הגדוד 13 הרוגים ו-33 פצועים, ונותר עם שני טנקים כשירים, אך בכל זאת הצליח לכבוש את קלע.

הכפר כיום
---------

מרבית בתי הכפר נהרסו על ידי צה"ל לאחר מלחמת ששת הימים. שרידי הכפר הנטוש נמצאים כיום משני צידי ציר הנפט הצפוני באזור שאינו שטח אש.

גלריה
-----

|  |
| --- |
| * 
* 
 |

קישורים חיצוניים
----------------

* שלמה מן, הבית בסיר א-דיב, מתוך הבלוג "נעמוש".

הערות שוליים
------------

1. 1 2  יגאל קיפניס, ההר שהיה כמפלצת - הגולן בין סוריה וישראל, עמ' 338.
2. ↑  מתתיהו מייזל, המערכה על הגולן, עמ' 295-302.
**יֵפִים סֵמיוֹנוֹבִיץ' בֵלִינְסְקִי** (ברוסית: **Ефим Семёнович Белинский**; ‏25 במרץ 1925 – 16 בדצמבר 1944) היה קצין עברי-סובייטי במהלך מלחמת העולם השנייה, גיבור ברית המועצות.

ביוגרפיה
--------

נולד בכפר זאוזרנאיה שבמחוז סיביר בברית המועצות. ב-1936 משפחתו עברה ליישוב סברו-יניסייסקי. הצטרף למפלגה הקומוניסטית בשנת 1938. ב-1939 הוכר כתלמיד מצטיין וכך סיים את בית הספר ב-1942.

ב-8 בינואר 1943 גויס לצבא האדום ונשלח למכללה לארטילריה אותה סיים בספטמבר 1943 בדרגת סגן-משנה. מיוני 1944 נמצא בחזית. את מעשה הגבורה הראשון שלו ביצע בצליחת נהר פרוניה ב-23 ביוני באותה השנה, שבמהלכה נפצע. עוטר בעיטור המלחמה הפטריוטית הגדולה מדרגה שנייה, כשחזר ליחידה לאחר שהתאושש.

באוקטובר נטל על עצמו פיקוד בקרב, כשמפקדו נפצע קשה. זכה באות הכוכב האדום.

במהלך ביצוע פעולת סיור בקרבת העיר קלייפדה, הטיל את עצמו על חרך ירי בעמדה של יחידת ורמאכט כדי לחסום את האש, ונהרג. נקבר בקבר אחים בכפר קאיריאי.

בצו הפרזידיום של הסובייט העליון מ-28 בינואר 1945, הוענק לבלינסקי לאחר מותו עיטור "גיבור ברית המועצות", בהוקרה על הקרבתו העצמית, בנוסף לעיטור לנין ועיטור "כוכב הזהב".

הערות שוליים
------------

1. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
2. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
3. ↑  דף על שמו באתר "גיבורי המדינה" (ברוסית)
**אַ-נַּהַאר** (בערבית: **النهار** – "היום") הוא עיתון יומי מוביל בלבנון היוצא לאור בשפה הערבית.

העיתון הודפס לראשונה בשנת 1933 על ידי מייסדו, ג'ובראן תווייני, וארבעה אנשי צוות נוספים, במימון תרומות דלות מחברים. מן העיתון הראשון נדפסו 500 עותקים. בנו של ג'ובראן, ע'סאן תווייני, ונכדו, ג'בראן ע'סאן תווייני (שם זהה לסבו), הם ממשיכי דרכו בעריכת העיתון והפצתו.

"א-נהאר" מזוהה עם קו פוליטי ליברלי ועם תפיסה עיקשת נגד הפטרונות הסורית בלבנון. העיתון מוחרם בסוריה, בעוד העיתונים הלבנוניים האחרים נגישים לחלוטין.

תווייני הנכד נבחר לפרלמנט הלבנוני ב-2005 ונרצח ב-12 בדצמבר באותה שנה בפיצוץ מכונית תופת ליד ביירות. תווייני, מבקר חריף של סוריה ושליטתה בעניינים הלבנוניים, שב באותו זמן מפריז, שם נהג להתגורר מחשש להתנקשות בחייו.

כותבים בולטים ב"א-נהאר" הם הסופר אליאס ח'ורי וסמיר קציר (עד להירצחו ב-2 ביוני 2005).

קישורים חיצוניים
----------------

| עיינו גם בפורטלים: |
| --- |
|  | **פורטל המזרח התיכון** |
|  | **פורטל תקשורת** |

* 

* אתר האינטרנט הרשמי של א-נהאר
* א-נהאר, ברשת החברתית פייסבוק

* א-נהאר, ברשת החברתית אקס (טוויטר)

* א-נהאר, ברשת החברתית אינסטגרם
* אתר א-נהאר (אורכב 05.02.2018 בארכיון Wayback Machine)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007363577905171
* GND: 1137286857
* VIAF: 180635059
* WorldCat (עם VIAF): 180635059

 |
**שִיקָה אַבְּרָמוֹבִיץ' קוֹרְדוֹנְסְקִי** (4 באוקטובר 1915 – 28 בספטמבר 1943) היה טייס יהודי סובייטי, שהשתתף במלחמת העולם השנייה בחזית ממזרחית. שימש כנווט טייסת התעופה השנייה של גדוד התעופה עם תחמושת טורפדו מס' ה-36 של חטיבת התעופה עם שימוש בטורפדו הראשונה בצי הים השחור, בעל תואר הכבוד גיבור ברית המועצות ודרגת קפטן.

ביוגרפיה
--------

נולד בעיר ווזנסנסק (כיום במחוז ניקולייב באוקראינה) במשפחת פועלים יהודית). קיבל השכלה תיכונית, בוגר בית הספר מקצועי באודסה. משנת 1932 התגורר במוסקבה, עבד כמפעיל מחרטה במפעלים של "קראסני פאקל" ו"ראדיופריבור", למד בפקולטה לעובדים על שם של קירוב.

בצי מאז 1935. בשנת 1937 סיים את לימודיו בבית הספר של תעופה לחיל הים של ייסק. שירת בצי הים השחור. השתתף בקרבות מלחמת העולם השנייה מאז הפלישה הגרמנית לברית המועצות. כבר 22 ביוני 1941 ביצע משימת הלחימה הראשונה והטביע ספינת סיור קריגסמרינה. חבר במפלגה הקומוניסטית מאז 1942.

בשנים 1941–1942 טייס מן המניין, בהמשך מפקד גף תעופה. השתתף בהפצצת ספינות אויב, חיילים ומתקני תעשייה בשטח רומניה. בתחילת 1943 הופך לנווט בטייסת, והוענקה לו דרגת קפטן. באחת הטיסות נפצע מכוחות נ"ט אך הצליח להנחית את המטוס הפגוע בבסיסו ליד נובורוסיסק.

כנווט של הטייסת השנייה בגדוד התעופה עם תחמושת טורפדו מס' 36, סרן שיקא קורדונסקי, בסוף ספטמבר 1943 ביצע שמונים וחמש משימות לחימה מוצלחות, מתוכן שישים וחמישה – בלילה, שבמהלכן הפציץ יעדים צבאיים אסטרטגיים עמוק בעורף ורמאכט.

ב־26 בספטמבר 1942 היה מועמד לקבל עיטור גיבור ברית המועצות אך בסוף הוענק לו עיטור הדגל האדום.

ב־28 בספטמבר 1943, במהלך הפצצה באור היום, הביא את הטייסת השנייה במדויק לנמל קונסטנצה. שתי ספינות הצי הרומני (אנ') שעמדו שם הוטבעו. אבל תותחים נגד מטוסים יירטו את מטוסם עליו פיקד אלוף-משנה שיו בידזינאשווילי עם פגיעת פגז במכל הדלק של המטוס שעלה באש. המפקד הפיל את המטוס עם הפצצות שנותרו על סיפון הספינה השנייה. הדיווח על כך הגיע בהמשך מן הטייסים, שהתחילו לחזור לאחר סיום המשימה.

על פי צו נשיא ברית המועצות, מיכאיל גורבצ'וב מ-4 באוקטובר 1990 "על אומץ לב ואומץ שהוצג במהלך המלחמה הפטריוטית הגדולה בשנים 1941–1945", הוענק לקפטן המעוטר קורדונסקי שיקה אברמוביץ' עיטור גיבור ברית המועצות לאחר מותו.

ב־7 באוקטובר 1990, במוסקבה, הוענקה לאלמנתו תעודת גיבור ברית המועצות, עיטור לנין ומדליית כוכב הזהב (מס' 11631).

הערות שוליים
------------

1. 1 2  לפי הלוח היוליאני שהיה נהוג אז עדיין באימפריה
2. ↑  דף על שמו באתר "גיבורי המדינה" (רוסית)
3. ↑  מידע מבסיס הנתונים "גבורת העם" (רוסית)
4. ↑  מידע מבסיס הנתונים "גבורת העם" (רוסית)
5. ↑  מידע מבסיס הנתונים "גבורת העם" (רוסית)
**ארקדי לבוביץ' קפלונוב** (ברוסית: **Аркадий Львович Каплунов**;‏ 21 בינואר 1912, גלוחוב, פלך צ'רניגוב, האימפריה הרוסית – 22 באוקטובר 1943, הכפר חודורוב, נפת מירונובסקי, מחוז קייב, ברית המועצות) היה יהודי סובייטי שעוטר לאחר מותו בעיטור גיבור ברית המועצות, סגן מפקד לעניינים פוליטיים (פוליטרוק) של חטיבת הטנקים המעוטרת מס' 54 בגיס הטנקים השביעי המעוטר של ארמיית המשמר המשוריינת השלישית של חזית וורונז', דרגתו במותו: פולקובניק המעוטר.

ביוגרפיה
--------

נולד ב-21 בינואר 1912 במשפחה יהודית. במהלך מלחמת האזרחים ברוסיה משפחתו ברחה בסוף 1917 לעיר סומי. סיים בבית ספר שבע שנות לימוד (מה שנקרא בתקופתו "השכלה תיכונית לא שלמה"). כבר בגיל 12 התחיל לעבוד כשוליה אצל עובד אחר במחלקת מגפיים של בית מלאכה של שרמן אז גם הצטרף למפלגה הקומוניסטית ב-1925.

עבד כאורג, מנהל עבודה במפעל הבדים של סומי.

לאחר שסיים את לימודיו בבית ספר ערב, היה סגן עורך עיתון של סומי "מחרשה ופטיש", ואז מזכיר ועדת קומסומול במפעל מכונות על שם פרונזה ועוזר מנהל המחלקה הפוליטית בנושא קומסומול של בחוות המדינה החקלאית "האינטרנציונל השלישי".

גויס לצבא האדום בינואר 1934 וצורף כחניך לגייס משוריין מס' 4. ב-1935 מונה להיות מפקד הטנק. בשנת 1936 שירת כעוזר פוליטרוק בחטיבה משוריינת מס' 23 בעיר פרוסקורוב.

השתתף ב-1939 בפלישה למערב אוקראינה ובמערב בלארוס, במלחמת החורף. על כך קיבל עיטור הכוכב האדום.

השתתף במלחמה הפטריוטית הגדולה מאז יוני 1941. ב-24 ביוני פיקד על מתקפת רגימנט משוריין מס' 86 ליד העיר דובנו שפגעה בכ-70 טנקי ורמאכט ושני גדודי חיל רגלים ממונעים. יומיים לאחר מכן הרגימנט בפיקודו הדף את הכוחות מולו כ-15 קילומטרים מערבה. על כלל הפעולות הללו הוא עוטר בעיטור הדגל האדום. נלחם בחזית דרום מערבית וחזית וורונז'. נפצע שלוש פעמים במהלך השירות.

כפוליטרוק חטיבת השריון המעוטרת מס' 54 הועלה ב-14 בפברואר 1943 קיבל עיטור הדגל האדום השני ובהמשך הועלה לדרגת פולקובניק.

ב-24 בספטמבר 1943 צלח את דנייפר ליד הכפר טרחטמירוב, בנפת קניב, מחוז צ'רקאסי. בדוגמה אישית הוא נתן השראה לחיילים בקרב.

נהרג ב-22 באוקטובר 1943 ליד הכפר חודורוב (נפת מירונוב במחוז קייב) במהלך הפצצה אווירית.

נקבר בפארק המרכזי בעיר פריאסלאב של מחוז קייב.

משפחתו
------

אשתו - נדז'דה בוגדאנובה (נישאו ב-1934)
בתו - נליה

הערות שוליים
------------

1. ↑  דף על שמו באתר "גיבורי המדינה" (ברוסית)
2. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
3. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
4. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
5. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
6. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
7. ↑  דוגמת המעטפה בדף האישי באתר "יד זיכרון עברי"(ברוסית)
8. 1 2 3 4 5  "עבריי אוקראינה מצידו השמאלי של דניפרו: היסטוריה ותרבות - מסמכי הסמינריון המדעי העשירי, צרניהיב, 23 באפריל 2015, ISBN 978-617-7323-53-1, עמ' 153 - 154(ברוסית)
9. ↑  עמוד ארקדי קפלונוב באתר "ג'ויש ממוריאל"(ברוסית)
10. ↑  "אף אחד לא נשכח, שום דבר לא נשכח" בדף "וצ'נאיה פאמיאט" של האתר יומנים אישיים "לייבז'ורנאל"(ברוסית)
**מויסיי פרימוביץ' שוורצמן** ( 1911–1944 ) - היה יהודי-סובייטי, שעוטר לאחר מותו כגיבור ברית המועצות על פועלו כפוליטרוק וסגן מפקד הגדוד לעניינים פוליטיים של גדוד מקלענים ברגימנט סיור מס' 1124 של חטיבת סיור מס' 145 באוגדת סיור מס' 334 של הארמייה ה-43 בחזית הבלטית הראשונה במהלך מלחמת העולם השנייה והגיע לדרגת רב-סרן.

ביוגרפיה
--------

אנדרטה לזיכרו של מויסיי שוורצמן
נולד ב-3 בנובמבר 1911 בכפר קורניקי של גוברניית פודולסקייה של האימפריה הרוסית (עכשיו נפת טיברובסקי, במחוז ויניצה) במשפחת נפח יהודי.

הוסמך כמורה במכון הפדגוגי של ויניצה בשנת 1936. עבד כמורה, ראש המחוז, ראש קבינט המפלגה של ועדת המפלגה בנפת טיברובסקי. חבר במפלגה הקומוניסטית של ברית המועצות מאז 1939. בצבא האדום מאז 1941.

בחזית מלחמת העולם השנייה מאז יולי 1941. סגן מפקד הגדוד לעניינים פוליטיים של גדוד מקלענים ברגימנט סיור מס' 1124 של חטיבת סיור מס' 145 באוגדת סיור מס' 334 של הארמייה ה-43 בחזית הבלטית הראשונה.

על פעולתו ליד הכפר גיידוקי במהלך מתקפה לכיוון ערים ויטבסק ופולוצק וארגון שתי התקפות נגד עוטר בעיטור עיטור מלחמת המולדת מדרגה שנייה בנובמבר 1943.

כאשר פרץ את קו ההגנה המבוצר של ורמאכט ליד הכפר קוזונוגובו (נפת שומילינסקי) ב-23 ביוני 1944 היה בין הראשונים בפלוגתו שפרצו לתעלות הצבא הגרמני. ב-25 ביוני 1944 ארגן את צליחת נהר דווינה המערבית בסמוך לכפר גריניובו באותה הנפה ותפס את ראש הגשר בצידו השני. רב-סרן שוורצמן נהרג בקרב זה ועוטר כגיבור ברית המועצות לאחר מותו.

תחילה נקבר בקבר אחים בכפר פיאטניצקויה ובהמשך עצמותיו הועברו לכפר בשנקוביצ'י שניהם במחוז ויטבסק.

קישורים חיצוניים
----------------

ויקישיתוף מדיה וקבצים בנושא **מויסיי פרוימוביץ' שוורצמן** בוויקישיתוף

הערות שוליים
------------

1. ↑  דף על שמו באתר "גיבורי המדינה" (ברוסית)
2. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
3. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
4. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
5. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
6. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
הרב שמעון מאיר ביטון מתחיל את לימוד הש"ס העירוני בהפסקה בהופעה של יעקב שוואקי בלוד ב-2021.
הרב **שמעון מאיר ביטון** (נולד בשנת תשל"ג) הוא רב העיר לוד ושליח חב"ד בשכונת "גני יער" בעיר.

ביוגרפיה
--------

בן זקונים ליוסף ופרלה ביטון, הורים לתריסר ילדים אשר עלו ממרוקו, בקהילת חב"ד בקריית שמואל. אביו נפטר כשהיה בן 13. למד בבית הספר של החמ"ד "אהרון הרא"ה" בעיר, ובהמשך, החל מגיל 11, בפנימייה במתיבתא-תלמוד תורה של חב"ד בעיר צפת, בישיבה קטנה של חב"ד בעיר אצל הרב יצחק אייזיק לנדא, ובישיבה גדולה תומכי תמימים בקריית גת. בשנת ה'תשנ"ד נסע ללמוד במרכז חב"ד העולמי - 770 ב"קבוצה". נסמך לרבנות בידי הרבנות הראשית לישראל.

בשנת תשנ"ה (1995) נישא לאחת מנינות רבי יעיש קריספין, ועבר להתגורר בעיר לוד כשליח חב"ד במקום. עם הקמת שכונת "גני יער" בעיר פתח בה בית הכנסת בשם "עוד יוסף חי", על שם אביו, שהלך והתפתח לאחד מבתי הכנסת הגדולים והפעילים בעיר. במקום פועל כולל סמיכה לרבנות בראשותו. כן עומד, החל משנת תש"ע, בראש בית מדרש "עקידת יצחק" בעיר רמלה. בין השנים תשנ"ט-תשס"ה שימש כמנהל מחלקת כשרות ברבנות אור יהודה, בחמש השנים הבאות שימש כרב המרכז הטכנולוגי אמי"ת רמלה-לוד.

בשבט תשפ"א (ינואר 2021), בתמיכת ראש העיר יאיר רביבו ומפלגת הליכוד, ולאחר שש שנים של מהלכים שונים, נבחר לכהן כרבה של העיר לוד..

קישורים חיצוניים
----------------

ויקישיתוף מדיה וקבצים בנושא **שמעון ביטון** בוויקישיתוף
* אור חדש בלוד עיתון כפר חב"ד, שבט תשפ"א
* כל הכתבות על הרב שמעון ביטון, באתר ערוץ 7

הערות שוליים
------------

1. ↑  הרב שמעון מאיר ביטון נבחר הערב לרבה של העיר לוד, באתר ניוז 360, ‏17 בינואר 2021
2. ↑  גיא עזרא, אברהם בלוך, ‏בתום דרמה: הפסד לבית היהודי בבחירות לרב העיר לוד, באתר "סרוגים", 17 בינואר 2021
3. ↑  ה"מידע המודיעני" בפרשת רבנות לוד: בג"צ מבקש תשובות תוך שבוע, באתר בחדרי חרדים, 25 ביולי 2017
4. ↑  אורלי הררי, הרב שמעון ביטון נבחר לרב העיר לוד, באתר ערוץ 7, 17 בינואר 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012494761005171
* VIAF: 4169920198558171739
* WorldCat (עם VIAF): 4169920198558171739

 |
**סלנגור** (במלאית: **Selangor**) היא מדינה במלזיה. בראש המדינה עומד סולטאן. סלנגור נמצאת בחלקה המערבי של מלזיה, בחצי האי המלאי, והיא גובלת בפרק בצפון, פהנג במזרח, נגרי סמבילן בדרום-מזרח ומצר מלאקה במערב. כמו כן בתוך סלנגור נמצאות שתי מובלעות שהן טריטוריות פדרליות: קואלה לומפור, בירת מלזיה, ופוטרג'איה, מרכז השלטון הפדרלי של מלזיה. בירתה היא שה אלם והבירה המלכותית שלה (מקום משכנו של הסולטאן) היא קלנג.

שמה המורחב של המדינה הוא **סלנגור דרול אהסן** (במלאית: **Selangor Darul Ehsan**, בג'אווי: **سلاڠور دار الإحس**).

היסטוריה
--------

עד תחילת המאה ה-16 אזור סלנגור של היום נשלט על ידי סולטנות מלאקה. לאחר שהסולטנות הופלה על ידי פורטוגל ב-1511, פורטוגל, סיאם, סולטנות אצ'ה וסולטנות ג'והור ניסו להשתלט על האזור.

כשהולנד כבשה את מלאקה מהפורטוגזים ב-1641, הם הביאו אתם שכירי חרב מהאי סולאווסי שהשתלטו בהדרגה על האזור והקימו בו סולטנות כעבור 100 שנים.

במאה ה-19 סלנגור החלה לשגשג על ידי ניצול מצבורי הבדיל הגדולים שבה וכן עקב עליית חשיבותו של הגומי, שהעצים מהם הוא מופק נפוצים מאוד בסלנגור. בעקבות השגשוג החל גל הגירה גדול של סינים לסלנגור. קבוצות סינים נלחמו ביניהן על שליטה במכרות הבדיל ומה שגרום לאלימות ולהידרדרות המצב הכלכלי בסלנגור. הבריטים ניצלו את המצב הלא-יציב ובמחצית השנייה של המאה ה-19 הם התחילו להשתלט בהדרגה על הסולטנות.

ב-1896 סלנגור התאחדה עם פרק, נגרי סמבילן ופהנג לתוך המדינות המלאיות המפודרלות (Federated Malay States), מדינת חסות פדרטיבית של בריטניה. ב-1946 המדינות המלאיות המפודרלות התאחדו עם יתר המושבות ומדינות החסות הבריטיות בחצי האי המלאי לאיחוד המלאי, שהפך להיות ב-1948 לפדרציית מלאיה. פדרציית מלאיה קיבלה עצמאות ב-1957 וב-1963 היא הייתה בין המדינות שהתאחדו והרכיבו את מלזיה.

עד 1974 קואלה לומפור שימשה גם כבירת מלזיה וגם כבירת סלנגור. באותה שנה קואלה לומפור הפכה לטריטוריה פדרלית נפרדת מסלנגור, אך עדיין המשיכה לשמש כבירת סלנגור עד 1978, כשהבירה הועברה לשה אלם.

כלכלה
-----

כלכלת סלנגור מתבססת בעיקר על מסחר, חקלאות ותעשייה, הכוללת בין היתר ייצור מוצרי חשמל, כימיקלים וכלי רכב.

קישורים חיצוניים
----------------

ויקישיתוף מדיה וקבצים בנושא **סלנגור** בוויקישיתוף
* 

* אתר האינטרנט הרשמי של סלנגור
* סלנגור, ברשת החברתית פייסבוק

* סלנגור, ברשת החברתית אקס (טוויטר)

* סלנגור, ברשת החברתית אינסטגרם
* סלנגור, באתר אנציקלופדיה בריטניקה (באנגלית)

| מדינות מלזיה |
| --- |
| מדינות | מלאקהמלאקה מלאקה • סבהסבה סבה • סראוואקסראוואק סראוואק • פננגפננג פננג | מפת מדינות מלזיה |
| סולטנויות | ג'והור (מלזיה)ג'והור (מלזיה) ג'והור • טרנגנוטרנגנו טרנגנו • סלנגורסלנגור סלנגור • פהנגפהנג פהנג • פרקפרק פרק • קדהקדה קדה • קלנטןקלנטן קלנטן |
| ממלכות | נגרי סמבילןנגרי סמבילן נגרי סמבילן • פרליספרליס פרליס |
| טריטוריות פדרליות | לבואןלבואן לבואן • פוטרג'איהפוטרג'איה פוטרג'איה • קואלה לומפורקואלה לומפור קואלה לומפור |

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX6154882
* BnF: cb13498218p (data)
* GND: 4461681-8
* LCCN: no2014067883
* MusicBrainz: e5119ed0-a74d-46fe-ba24-efe5c39d8797
* SUDOC: 050480499
* VIAF: 238110861
* WorldCat: lccn-no2014067883

 |
**פרובינציית סמנאן** (בפרסית: **استان سمنان**) היא אחת מ-31 פרובינציות איראן, ובירתה היא העיר סמנאן.

שטחה 97,491 קמ"ר, כ-5.9 אחוזים משטח איראן, והיא נמצאת בצפון-מזרח המדינה. ב-2005 מנתה אוכלוסיית הפרובינציה כ־590,512 תושבים.

באזור שוכן מרכז החלל סמנאן, שממנו משגרים טילים איראניים במסגרת ניסויי שיגור.

גבולות
------

פרובינציית סמנאן נמצאת במרכזה של איראן וגובלת עם הפרובינציות: קום, טהראן, מאזנדראן, גולסתאן, צפון ח'וראסאן, ח'וראסאן רזאווי, דרום ח'וראסאן ואספהאן.

אגמים
-----

בפרובינציית סמנאן שני אגמי מלח. אגם נמכ (Namak Lake) - אגם מלח שהיה חלק מים שהתייבש מתקופת הפליסטוקן השוכן בקצה המערבי של הפרובינציה. האגם נפרש על עוד שתי פרובינציות: קום ואספהאן. שטחו כ-690 קמ"ר.[דרוש מקור]

אגם חאג' עלי-גולי (Haj Aligholi) – אגם מלח הנמצא באזור הצפון–מערבי של הפרובינציה.

פארקים לאומיים
--------------

הפארק הלאומי ח'אר תוראן (Khar Turan National Park) - נמצא בצפון הפרובינציה ומשתרע על פני 1,400,000 דונמים (1,400 קמ"ר).[דרוש מקור] חלק קטן מהפארק נמצא בשטח פרובינציית גולסתאן. הפארק הוא בית גידול לאוכלוסייה מצומצמת של נמרים פרסיים ויש בו גם ריכוז גדול של איילות הודיות.

הפארק הלאומי מדבר (Desert National Park) - שטח הפארק מונה 44000 דונמים והוא ממוקם כ-60 ק"מ דרומית-מזרחית לטהראן.[דרוש מקור] הפארק נפרש על גבי ארבע פרובינציות: קום, טהראן, אספהאן וסמנאן. בעבר שימש הפארק מרחב מחיה עבור זברות אך הן נעלמו מהאזור ואף פרט לא נצפה כבר הרבה שנים. הפארק הוא אזור מחיה עבור מגוון רב של יונקים כגון נמר פרסי, צבוע מפוספס, קרקל, זאבים, שועלים, תנים, עזים וכבשי הר פראיות. ציפורים כגון חוגלות מקננות בפארק במשך כל השנה ואילו רק בעונות מסוימות מגיעות ציפורי הפלמינגו לקנן בה.

נגישות
------

המרחק בין בירת פרובינציית סמנאן, העיר סמנאן – אל בירת איראן, טהראן הוא כ-230 קילומטרים. את הדרך אפשר לעבור אך ורק עם כלי רכב דרך כביש 44, משך זמן הנסיעה הוא כשלוש שעות.

קישורים חיצוניים
----------------

ויקישיתוף מדיה וקבצים בנושא **סמנאן** בוויקישיתוף
* סמנאן, באתר אנציקלופדיה בריטניקה (באנגלית)

הערות שוליים
------------

1. ↑  מפות Google, באתר מפות Google
2. ↑  מפות Google, באתר מפות Google (רוב המידע נאסף באמצעות ביקורות)
3. ↑  מפות Google, באתר מפות Google

| פרובינציות איראן |
| --- |
| 

|  |  |
| --- | --- |
| אילאם • אלבורז • אִסְפַהאן • ארדביל • בושֶהר • גוֹלֶסְתאן • גילאן • דרום ח'וראסאן • הורמוזגאן • הַמדאן • זנג'אן • ח'וזסתאן • ח'וראסאן רזאווי • טהראן • יַזְד • כהגילויה ובויראחמד • כורדסתאן • כֶּרְמאן • כֶּרמאנשאה • לורסתאן • מאזַנְדַראן • מזרח אזרבייג'ן • מערב אזרבייג'ן • מַרְכַזי • סיסתאן ובַלוּצִ'סְתאן • סֶמְנאן • פארס • צ'הארמחאל ובח'תיארי • צפון ח'ורְאסאן • קום • קַזְווין |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4598863-8

 |
קפה טורקי מתחיל לרתוח. מרתח מושווה לחליטת קפה באמצעות חלחול (מזון).
**מִרְתַח** (באנגלית: **Decoction**) היא שיטת מיצוי על ידי הרתחת חומר צמחי כמו עשבי תיבול או חומר צמחי אחר (שעשוי לכלול גבעולים, שורשים, קליפות שורש וקנה שורש) כדי להמיס את הכימיקלים של החומר למיצוי.

מאפיינים
--------

זוהי שיטת ההכנה הנפוצה ביותר במערכות רפואת צמחים שונות. מרתח כרוך בייבוש ראשון של החומר הצמחי. לאחר מכן מעיכה, פריסה או חיתוך החומר כדי לאפשר פירוק מקסימלי ולבסוף הרתחה במים למיצוי תמציות טעם ושמנים, תרכובות אורגניות נדיפות וחומרים כימיים שונים אחרים. לעיתים ניתן להשתמש באתנול מימי או בגליצרול במקום מים. ניתן להשתמש במרתח להכנת חליטת צמחים, טינקטורות ותמיסות דומות. מרתחים וחליטות עלולים לייצר נוזלים בעלי תכונות כימיות שונות, שכן הבדלי הטמפרטורה או ההכנה עשויים לגרום ליותר כימיקלים מסיסים בשמן במרתחים לעומת חליטות. ניתן ליישם את התהליך גם על בשר וירקות להכנת ציר או מרק, אם כי המונח משמש בדרך כלל רק לתיאור תמציות צמחים מבושלים, על פי רוב למטרות רפואיות או מדעיות.

מרתח הוא גם השם של הנוזל שנוצר. על אף ששיטת מיצוי זו שונה מחליטה וחלחול (מזון), הנוזלים המתקבלים יכולים לפעמים להיות דומים בהשפעותיהם או במראה הכללי ובטעם.

אטימולוגיה
----------

המונח מתוארך לשנים 1350–1400 מהטית זמן עבר של decoquere בלטינית (פירושו "להרתיח"), שבנוי מ-de ("מאת") + coquere ("לבשל").

שימוש
-----

בבישול (בירה), ריסוק מרתח היא השיטה המסורתית שבה מוציאים חלק מהמחית לכלי נפרד, הוא מבושל זמן מה ואז מוחזר למחית הראשית, ומעלים את המחית לשלב הטמפרטורה הבא.

בצמחי מרפא, מרתחים נעשים בדרך כלל כדי להפיק נוזלים מחומרים צמחיים קשים כמו שורשים וקליפת עץ. כדי להשיג זאת, החומר הצמחי מבושל בדרך כלל במשך 2-1 שעות ב-1–5 ליטר מים. לאחר מכן הוא מנוקז. האיור ודה משתמשת גם בשיטה זו כדי ליצור תרופות צמחיות מסוג Kashayam.

עבור תה, מרתח כרוך בהרתחה של אותה כמות של עשב ומים שישמשו לחליטה (כפית אחת לכל כוס) במשך כחמש עד עשר דקות.

לקריאה נוספת
------------

* מרקחה
* חִלחוּל (מזון)
* אִינפוּזִיָה (מזון)
* תשרית (מזון)
* טינקטורה
* צמחי מרפא
* הרתחת קפה

קישורים חיצוניים
----------------

* איך להכין מרתח צמחים

הערות שוליים
------------

1. ↑  Biology-online.org
2. 1 2  "Annex 1: WHO guidelines on good herbal processing practices for herbal medicines". *WHO Technical Report Series*. Geneva, Switzerlandglish: World Health Organization. 2018. ISSN 0512-3054. נבדק ב-24 באפריל 2022. `{{cite journal}}`:  (עזרה)
3. ↑  Courtine, Robert J.; et al. eds. (1988). *Larousse Gastronomique* (English ed.). p. 362. ISBN 0-600-32390-0.
4. ↑  "Dictionary.reference.com". Dictionary.reference.com. נבדק ב-2018-05-29.
5. ↑  Etymonline.com
**מָטָאמָטָה** (שם מדעי: ***Chelus fimbriata***) הוא מין צב בסוג **Chelus,** המאופיין במראיהו היחודי. הוא מצוי בטבע בנהרות אמריקה הדרומית באזור נהר האמזונאס.

טקסונומיה
---------

המטאמטה תואר לראשונה על ידי חוקר הטבע הצרפתי פייר בארר ב-1741, שחשב אותו לצב יבשתי, ורק בשנת 1783 סיווג אותו חוקר הטבע הגרמני יוהאן גוטלוב שניידר כ-Testudo fimbriata. שמו שונה ב-14 פעמים בשתי מאות שנים, ולבסוף ניתן לו השם Chelus fimbriata ב-1992.

עד 2020 היה מקובל להניח כי מדובר במין היחיד החי בסוג Chelos, וכי אוכלוסייתו משתפת לאמזונס ולנהר האורינוקו, אך תצפיות על הבדלים מורפולוגיים בין דגימות של מטאמטה בכל אחד מהנהרות מצאו הבדלים בולטים באוכלוסיות של אגן האמזונס ונהר האורינוקו, אשר נפרדו ככל הנראה לפני כ-13 מיליון שנים. המין החדש זכה לשם Chelus orinocensis, כאשר אוכלוסיית האמזונס שמרה על השם המקורי, Chelus fimbriatus.

מאפיינים
--------

זהו מין של צב גדול שאורכו יכול להגיע ל-45 סנטימטרים ומשקלו ל-15 קילוגרם. צבע הראש, הצוואר והגפיים הוא חום-אפרפר והוא בעל מבנה ראש בעל שני זיזים משולשים משני קצוות הראש בחלק העליון. בעל פה מתרחב גדול במקום מקור כמו רוב הצבים וחדק פחוס דמוי צינור באזור האף, דרכו הוא נושם. הראש מכוסה בגבשושיות ועליהן צומחים זיזים דמויי צמחים: על הסנטר ישנם שלושה כאלה ועל הלסת עליונה עוד ארבעה. הצוואר ארוך ובעל שניים-שלושה תלמים וכמה "קוצים" מזדקרים עד לבסיס השריון החום או השחור. מעל השריון שלוש שורות תלולות יותר משאר השריון, ככל הנראה כדי לעזור לצב להסתוות. כפות הרגליים קטנות ביותר עם מעט טפרים וגם הזנב קצר אבל עבה, בייחוד אצל הזכרים. 

צב זה חי בטבע בנהרות עם זרימה איטית, בריכות רדודות וביצות בבוליביה, מזרח פרו, אקוודור, מזרח קולומביה, ונצואלה, גינאה, גינאה הצרפתית, סורינאם וצפון-מרכז ברזיל. הוא מצוי רוב זמנו במים ועולה לנשום על ידי החדק דמוי הצינור שלו. בהיותו טורף אורב, על גופו ושריונו צומחים אצות וצמחים ירוקים שעוזרים בהסוואה, וכך הוא משתלב בצורה מוצלחת בצמחייה המימית או בערימות עלים מתים או בוץ. הוא ממתין בלי נוע כשטרפו, חסרי חוליות או דגים, מתקרבים אליו. כשדג או יצור דומה מגיע למרחק מספיק, הצב פוער את פיו, יוצר ואקום גבוה ושואב אותו פנימה. בשל צורתו של הפה המטאמטה כלל לא מסוגל לנשוך אלא רק לפתוח ולסגור את הפה.

הצבים מתרבים במשך השנה כשהזכרים מרחיבים את רגליהם על מנת להרשים את הנקבה. הם מקננים בחפירות בדרך כלל בחודשים אוקטובר עד דצמבר ומטילים 12–28 ביצים קטנות וכדוריות שנמצאות יחדיו. הצאצאים הרכים הם טרף קל להרבה טורפים כמו עיטים, חתולים, אנפות, נחשים ותנינים. 

הצבים מתרבים במשך השנה כשהזכרים מרחיבים את רגליהם להרשמת הנקבה ומקננים בחפירות בדרך כלל בחודשים אוקטובר עד דצמבר ומטילים 12–28 ביצים קטנות וכדוריות שנמצאות יחדיו. הצאצאים הרכים הם טרף קל להרבה טורפים כמו עיטים, חתולים, אנפות, נחשים ותנינים.

קישורים חיצוניים
----------------

ויקישיתוף מדיה וקבצים בנושא **מטאמטה** בוויקישיתוף
* מטאמטה, באתר האנציקלופדיה של החיים (באנגלית)
* מטאמטה, באתר GBIF (באנגלית)
* מטאמטה באתר carnivoraforum

הערות שוליים
------------

1. ↑  מילון בעלי חיים: נכר (תשל"ב), 1972, באתר האקדמיה ללשון העברית
2. ↑  בן קורן, מין חדש של צב מאטה-מאטה התגלה, באתר בלוג בעלי חיים מדע וטבע: www.snakes.co.il
3. ↑  New species of turtle discovered, ‏24/4/2020

* ראש המטאמטהראש המטאמטה
* 

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012575047905171
* LCCN: sh2017004691

 |
ספר מי השלח, קזבלנקה תרפ"ט
הרב **רפאל אהרן מונסונייגו** (ה'תק"ך, 1760 - ט' באב ה'ת"ר, 8 באוגוסט 1840) היה פוסק הלכה, פייטן, אב בית הדין ורבה של פאס שבמרוקו במאה התשע עשרה.

קורותיו
-------

נולד לאביו הדיין רבי ידידיה משה, למשפחת רבנים בעיר. למד אצל רבי שאול סירירו השלישי, ונסמך לרבנות על ידי רבי אליהו הצרפתי. מאגרותיו עולה שהתפרנס בקושי. נהג לעיתים קרובות לצום תענית הפסקה בהם היה צם במשך ששת ימי החול רצוף, ואוכל רק בשבת. היה בקשרי מסחר וידידות עם רבי יהודה אלבאז מחכמי צפרו, במשך תקופה ארוכה השנים התכתבו בתדירות שבועית.

נכון לשנת תקנ"ו נמנה עם סופרי בית הדין. נראה שסביב שנת ה'תק"ס התמנה לדיין רביעי בסמוך לפטירת אביו בבית הדין בראשות הרב חיים דוד סירירו. לא יאוחר משנת ה'תקצ"א כיהן כדיין שני לצד אב בית הדין רבי יהונתן סירירו. לאחר פטירת האחרון, החל משנת ה'תקצ"ב כיהן כאב בית הדין ורבה של פאס. בתפקידו זה תיקן תקנות יחד עם חברי בית דינו, רבי יעקב סירירו, רבי יעקב אבן צור השני, ורבי חיים אברהם הצרפתי. כמו כן התכתב בענייני הלכה ומשפט עם דייני מרוקו, כדוגמת רבי יעקב בירדוגו (שופריה דיעקב) ממקנס, רבי אברהם פינטו הקטן ורבי דוד צבאח מחכמי מרקש, רבי יצחק בן וואליד מטיטואן.

במכתב לרבי יהודה אלבז, העיד כי נכון לתקופתו, לא ערכו בפאס סדר ט"ו בשבט, מלבד כמה יחידים.

נפטר ונקבר בפאס. מבניו ידועים רבי שלמה, רבי אליעזר, רבי יצחק, ורבי ידידיה בעל שו"ת דבר אמת.

חיבוריו
-------

* **מי השלח** - הלכות גיטין (קזבלנקה תרפ"ט).
* **משכיות לבב** - פירוש לאלפא ביתא בתהלים (קזבלנקה (תר"ץ).
* **בנאות מדבר** - קובץ פיוטים (תשע"ז).
* **הגהות לחושן משפט** - נדפס בתוך: **אם הבנים שמחה** עמ' יד-יז.

הערות שוליים
------------

1. ↑  ראו פאס וחכמיה ח"א עמ' 335.
2. ↑  ראו מ. עמאר, הקדמה לספר 'בנאות מדבר'.
3. ↑  ראו אבני שיש ח"ב, חושן משפט סימן עח (מהדורה חדשה).
4. ↑  ראו הלכה למשה אלבאז אה"ע סימן מ.
5. ↑  ראו שופריה דיעקב ח"א אה"ע סימן נז.
6. ↑  ראו תשובות חכמי מראכש סימן ה.
7. ↑  ראו תקנות חכמי פאס (מהד' תשע"ג) תקנות צג-צד.
8. ↑  ראו שופריה שיעקב אה"ע מב.
9. ↑  ראו תשובות חכמי מראכש סימן פו.
10. ↑  ראו: ויאמר יצחק חלק חושן משפט סימן טל.
11. ↑  ראו: קהלת צפרו חלק ג עמ' 304.

| תקופת חייו של הרב רפאל אהרן מונסונייגו על ציר הזמן |
| --- |
| 
ציר הזמןציר הזמן

 |


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304070905171
* BnF: cb17935417b (data)
* GND: 141780991
* LCCN: n95000752
* VIAF: 4884147484335649360000
* WorldCat: lccn-n95000752

 |
**מייקל (מיכאל) אייזנמן** (באנגלית: **Michael Aizenman**; נולד ב-28 באוגוסט 1945) הוא מתמטיקאי ופיזיקאי יהודי-אמריקאי יליד רוסיה ובעל אזרחות ישראלית המשמש פרופסור באוניברסיטת פרינסטון. מחקריו הם בתחומי פיזיקה מתמטית, פיזיקה סטטיסטית, אנליזה פונקציונלית ותורת ההסתברות.

ביוגרפיה
--------

אייזנמן נולד בניז'ני טאגיל, סיים תואר ראשון באוניברסיטה העברית ב-1969, וקיבל דוקטורט מישיבה יוניברסיטי בשנת 1975 בהנחיית פרופסור יואל ליבוביץ. לחם במלחמת ששת הימים בחטיבת הצנחנים והיה בין הלוחמים שהגיעו לכותל המערבי. משנת 1975 ועד 1982 היה עוזר מחקר ומרצה בכיר באוניברסיטת פרינסטון. בשנת 1982 עבר לאוניברסיטת ראטגרס בניו ג'רזי כפרופסור מן המניין. בשנת 1990 חזר לפרינסטון, ומאז משמש באוניברסיטה כפרופסור לפיזיקה ומתמטיקה. משנת 2001 מכהן כעורך האחראי של כתב העת האקדמי *Communications in Mathematical Physics*.
הוא מעביר מספר קורסים במכון ויצמן ברחובות, ומתגורר בישראל כמה חודשים בשנה.

אייזנמן זכה במספר פרסים, בהם בפרס דני היינמן לפיזיקה מתמטית בשנת 2010 על מחקרו בנושא שדות סקלריים. בשנת 1990 זכה בפרס נורברט וינר של החברה האמריקאית למתמטיקה על תרומתו לפיתוח שיטות מתמטיות בפיזיקה סטטיסטית, המשמשות לפתור בעיות בתחומי תורת השדות הקוונטית ומעבר פאזה.

בשנת 2018 קיבל תואר דוקטור לשם כבוד מהטכניון בחיפה, וזכה בפרס אנרי פואנקרה.

קישורים חיצוניים
----------------

* מייקל אייזנמן, באתר פרויקט הגנאלוגיה במתמטיקה
* מייקל אייזנמן, באתר dblp
* מייקל אייזנמן, באתר גוגל סקולר
* דף הבית באתר אוניברסיטת פרינסטון

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007430955305171
* BnF: cb124989143 (data)
* CiNii: DA08247834
* dblp: 84/5444
* GND: 143714546
* ISNI: 0000 0000 4965 4452
* LCCN: nr94028662
* MGP: 17811
* NTA: 140828842
* ORCID: 0000-0002-4090-2629
* RERO: 02-A025998474
* SUDOC: 034209123
* VIAF: 59188759
* WorldCat: lccn-nr94028662

 |
**בית מגידוביץ** הוא בניין מגורים בסגנון הבינלאומי הנמצא ברחוב התבור 26 שבשכונת כרם ישראל בתל אביב (בין השכונות נווה צדק, כרם התימנים ונחלת בנימין).

היסטוריה
--------

נבנה ב-1935 בתכנון מהנדס העיר הראשון של תל אביב - האדריכל יהודה מגידוביץ (שתכנן מבנים אייקונים רבים באזור, כגון בית העמודים, מלון נורדאו ועוד). הבניין היה בבעלותו של מגידוביץ, שהתגורר עם משפחתו בחלקה צמודה (ברחוב מוהליבר 23).

בשנים 2006–2008 עבר הבניין שיפוץ מקיף ונוספו לו 2.5 קומות בתכנון האדריכלית פרופ' ניצה סמוק - מקימת צוות השימור בעיריית תל אביב-יפו. הבניין כולל 2 כניסות ו-24 דירות סך הכל.
ביתו של יהודה מגידוביץ ברחוב מוהליבר נהרס בשנת 2017, במקומו הוקם בניין מגורים בתכנון בר אוריין אדריכלים.

קידום הפרויקט
-------------

ב-2002 נרכש הבניין על ידי חברת "באוהאוס" מיורשיו של מגידוביץ. זכויות הבנייה לתוספת הקומות הוענקו מתוקף תוכנית מפורטת תא/מק/3478 - "לילנבלום 12 - התבור 26", שאושרה ב-2004. תוכנית זו איפשרה ניוד זכויות בנייה מבית אברהם סוסקין ברחוב לילנבלום 12 (מבנה לשימור מחמיר בתכנון האדריכל זאב רכטר), לבית מגידוביץ. על פי התכנית - אכלוס בית מגידוביץ הותנה בשימור הבניין ברחוב לילנבלום.

אדריכלות
--------

על אף שבית מגידוביץ אינו מוגדר כמבנה לשימור - התכנון והעיצוב האדריכלי של תוספות הבנייה נעשה ברוח הסגנון הבינלאומי, המאפיין את סגנון הבנייה המקורי של הבניין.

ראו גם
------

* יהודה מגידוביץ'
* כרם ישראל

לקריאה נוספת
------------

* גלעד דובשני, **אדריכל יהודה מגידוביץ** (תצלומים: אברהם חי), תל אביב: משרד הביטחון – ההוצאה לאור, 1993.

קישורים חיצוניים
----------------

ויקישיתוף מדיה וקבצים בנושא **בית מגידוביץ** בוויקישיתוף
* בית מגידוביץ, באתר "פרויקט תל אביב"
* אריק מירובסקי, מרכז ת"א: ברחוב התבור עלו המחירים ב-146% מ-2003, באתר TheMarker‏, 8 בפברואר 2012
* תכנית לילנבלום 12 - התבור 26, באתר "תב"ע עכשיו"
**ZigBee** הוא פרוטוקול לתקשורת אלחוטית מקומית בגלי רדיו, המתאפיין בצריכת הספק נמוכה, בקצב שידור איטי, וזמני התחברות מהירים. שכבות התקשורת הנמוכות (MAC, PHY) מבוססות על תקן IEEE 802.15.4. שכבת הרשת הוגדרה על ידי התאגדות ה-ZigBee.

ביצועים עיקריים
---------------

* טווח: כ-50 מטר
* תחומי תדר: שלושה 2.4-2.4835 ג'יגה-הרץ, 902-928 מגה-הרץ, 868-870 מגה-הרץ
* קצב נתונים: בין קילוביט לשנייה עד 250 קילוביט לשנייה (תלוי בתחום התדר)
* תקשורת מאובטחת המשתמשת בהצפנה AES-128
* תקשורת MESH המאפשרת התגברות על תקלות בחיבוריות במקרה שמסלול תקשורת אחד לא תקין

יישומים מיועדים
---------------

בית חכם, רשתות חיישנים ביתיים ובבתי עסק, שלט רחוק אלחוטי למוצרי שמע וחוזי, ניטור רפואי, בקרת אורות, בקרת חימום, חיבור אלחוטי של גלאי עשן, אש, תזוזה.

השם ZigBee לקוח ממחול הדבורה, המשמש להעברת מידע בין דבורים.

שימושים
-------

זיגבי מיועד לאפליקציות המעבירות מעט מידע ודורשות כמות נמוכה מאוד של חשמל. שימושים לדוגמה: בית חכם, תאורה חכמה, בקרת טמפרטורה, סנסורים מסוגים שונים, איסוף מידע רפואי, בקרה תעשייתית, זיהוי עשן ועוד.

ראו גם
------

* בלוטות'
* Wi-Fi
* Z-wave

קישורים חיצוניים
----------------

ויקישיתוף מדיה וקבצים בנושא **ZigBee** בוויקישיתוף
* 

* אתר האינטרנט הרשמי של ZigBee (באנגלית)
* מילון מונחים בנושא zigbee
* בית חכם הדמיה, סרטון באתר יוטיוב

הערות שוליים
------------

1. ↑  IEEE Std 802.15.4-2015 (Revision of IEEE Std 802.15.4-2011) - IEEE Standard for Low-Rate Wireless Networks

| תקני IEEE
 |
| --- |
| 

|  |
| --- |
| 
802.1X • 802.3 (Ethernet) • 802.5 (Token Ring) • 802.11 (Wireless LAN) • 802.15.1 (Bluetooth) • 802.15.4 (ZigBee) • 802.16 (WiMAX)

1003 (POSIX) • 1394 (FireWire)
 |

 |